எண்பதுகளில் அழகிய நீலநீர்வெளியை நோக்கி நிமிர்ந்து நிற்கும் கம்பீரமான திரையரங்கமாக இருந்தது பயோனியர் முத்து. நாகர்கோயிலில் முதல்முறையாக தூண்களே இல்லாமல் அகலத்திரையுடன் கட்டப்பட்ட அரங்கு அது. இருபடங்கள் அந்த அரங்கின் கம்பீரத்தை எடுத்துக்காட்டுவனவாக இருந்தன அன்று. அவை மீண்டும் மீண்டும் திரையிடப்படும். ஒவ்வொரு முறையும் பெரும் வெற்றியும் பெறும். அவற்றை அகலத்திரையில் பார்ப்பது ஒரு பெரிய அனுபவமாக அமைந்திருந்தது. ஒன்று ‘மெக்கன்னாஸ் கோல்ட்’. இன்னொன்று ‘ஷோலே’.